अपने लोकनि केँ नया सालक मंगलमय शुभकामना. बंधुगण हम सब समय के चक्र के सँग बीस सै अट्ठारह सँ उन्नीस म' प्रस्थान क चुकल छी. आउ अहि उपलक्ष्य मे अपना पर कीछु चिंतन करि विचार करि मानवीय मूल्य के आधारभूत विषय, अपन कर्तव्य आ जीवनशैली सँ सम्बंधित विषय पर आत्ममंथन करि.
 बंधुगण स्वामी विवेकानंद केँ कथन अछि जे "संस्कार मनुखक वस्त्र आ आभूषण सँ नहि आचरण सँ प्रतिबिंबित होइत अछि" आजुक दिन हमारालोकनि केँ संकल्प लेबाक चाहि जे अपना सँ छोट पैघ सब सँग सम्मानक दृष्टि सँ देखी, सकारात्मक भाव सँग लोक सँ व्यवहार करि, सदति परोपकारक भावना केँ बना क रहि, अपन गलती केँ स्वीकार करि आ सदति क्रोध केँ अपना वश मे राखी.
 हमरालोकनि केँ संकल्प लेबाक चाहि जे अपन पारिवारिक, समाजिक आ राष्ट्रीय कर्तव्य केँ निर्वहन करब.
 पारिवारिक कर्तव्य : हमरालोकनि केँ अपन परिवारक सब सदस्य सँ प्रेमपूर्वक व्यवहार करबाक चाहि. घरक सफाई मे मदद करबाक चाहि. अपन कीछु समय बच्चा सबहक सँग बितेबाक चाहि. घर मे शिक्षक-आ अभिवावक बैठक मे भाग लेबाक चाहि. महीना मे कम सँ कम एक बेर परिवार सँग घुमब-फिरब आवश्यक. साल मे एक बेर माँ पिताजी केँ पर्यटन स्थल सब जों घुमायब ताहि सँ परिवार खुशहाल रहत आ परिवार टुटब सँ बचत.
 सामाजिक कर्तव्य : हमरालोकनि केँ समाजक प्रति सेहो कीछु कर्तव्य अछि जाहि केँ निर्वाहन आवश्यक. हमरालोकनि केँ जरूरत मंद लोक के मदद करबाक चाहि. जों आर्थिक रूप सँ सबल छी त' निःशक्त लोक सब केँ इलाज़ जरुए कराबी. अपन जानकारी लोक सँ साझा करि. समाजिक समस्या केँ सुलझेबाक प्रयास करि. यथासम्भव समाजिक काज सब मे भाग ली, ताहि सँ समाज मे प्रतिष्ठा बढ़त आ स्वयं प्रसन्न रहब.
 राष्ट्रीय कर्तव्य : राष्ट्र हमर सुरक्षा, शिक्षा नागरिक के सब मौलिक अधिकार केँ रक्षा करैत अछि एकरा प्रति हमरालोकनि केँ कीछु कर्तव्य अछि जकर निर्वहन आवश्यक. हमरालोकनि केँ राष्ट्र विरोधी गतिविधि मे भाग ने लेबाक चाहि. राष्ट्रीय सम्पत्ति केँ नष्ट ने करबाक चाहि. अपन राष्ट्रीय भाषा, सभ्यता, संस्कृति आ संविधान केँ सम्मान करबाक चाहि.
 स्वस्थ्य : हमरालोकनि केँ नपन स्वास्थ्य पर ध्यान देबाक विशेष बेगरता अछि. आउ स्वास्थ्य सँ सम्बंधित कीछु संकल्प ली. भोरे-भोर उठब, टहलब, व्यायाम आ योग आवश्यक, कम सँ कम सात घण्टा केँ नींद समय पर भोजन आ रोज़ कम सँ कम आठ गिलास पानी आवश्य पीबाक चाहि. लिफ्ट केँ जगह पर पैदल सीढ़ी चढु आ अगल-बगल के काज पैदल अथवा साइकिल सँ जा क करि.
 सुरक्षा : हमरालोकनि केँ सदिखन रहबाक बेगरता, एकटा लोकोक्ति सुनने होयब सतर्कता गई दुर्घटना घटि, तेँ अहि महत्वपूर्ण विषय पर संकल्प ली जे रोड सतर्क भ' क' क्रोस करब. बिना हेलमेट मोटरसाइकिल आ बिना सीट बेल्ट ने बड़का गाड़ी ने चलायब. सदिखन यातायात केँ नियम केँ पालन करब.
 अपन काजक प्रति ईमानदारी : हमरालोकनि केँ अपन काजक प्रति सजग आ ईमानदार हेबाक चाहि आउ अहि महत्वपूर्ण विषय पर कीछु संकल्प ली. काज पर समय सँ जेबाक चाहि. अपन काज स्वयं करबाक चाहि. ने घुस लेब ने घुस देब के भाव रखबाक चाहि. व्यर्थ के काज मे अपन समय नष्ट ने करबाक चाहि. आ जॉ अहाँ छात्र छी त' स्वस्थ प्रतियोगिता केँ भावना रखबाक चाहि.
 व्यक्तित्व विकास : आजुक समय मे व्यक्तित्व विकास बहुत जरूरी छैक. हमरालोकनि केँ सुसज्जित भ' क' काज पर जेबाक चाहि. ककरो सँ भेंट अविवादन मुस्किया केँ करबाक चाहि. गर्मजोशी सँ हाथ मिलेबाक चाहि. आ आँखि-मे आँखि द क गप्प करबाक चाहि. कोनो चीज केँ सकारात्मक दृष्टिकोण सँ देखबाक चाहि.
 कौशल विकास : हमरालोकनि केँ अपना अंदर केँ कौशल केँ विकसित करबाक चाहि. नव-नव चीज सिखब गुणव आवश्यक. जेना की खाना बनेनाय सिखु कोनो वाद्ययंत्र बजेनाय सिखु. गाड़ी चलेनाय सिखु. नव भाषा सिखु. टाइपिंग सिखु. पानी मे हेलनय सिखु.
 कीछु आवश्यक काज : जीवन मे कीछु आवश्यक काज अछि जेकरा करब आवश्यक जेना की रोज डायरी लिखनय. कम सँ कम छह मास पर अपन परिवार केँ सदस्य केँ स्वास्थ्य जाँच करेनाइ. पैसा केँ बचत केनाइ. अपन वसीहत बनेनाइ आ लाइफ इंसोरेंस करवेनाय.
 पर्यावरण प्रेम : बंधुगण हमरालोकनि केँ अपन प्रकृति सँ प्रेम करब बड्ड आवश्यक. प्रकृति जे हमर जीवनक रक्षक अछि ओकर रक्षा करबाक संकल्प त' लेबाके चाहि. आउ हमरालोकनि मास मे एक टा गाछ रोपवक संकल्प ली. सप्ताह मे तीन दिन गाछ मे पानी निश्चित रूप सँ दि आ पशु-पक्षी सँ प्रेम करब सीखी.
 अंत में एक गोट संकल्प अपन मातृ भाषा अपन संस्कृति अपन धर्म आ अपना माटि केँ लेल आवश्य ली जे एकरा सब केँ अक्षुण्ण बना केँ राखब हमरलोकनिक परमकर्तव्य थिक.
 पुनः एकबेर नया साल केँ मंगलमय शुभकामनाक सँग जय मिथिला. जय भारती. 